Foto: KUN.UZ Bugun, 11 fevral kuni Samarqand viloyatidagi xususiy uylardan birida yuz bergan gaz chaqnashi oqibatida insonlar qurbon bo‘lgan. Qurbonlar soni aniqlashtirilmoqda, deb xabar beradi O‘zbekiston Favqulodda vaziyatlar vazirligi matbuot xizmati. «O‘n birinchi fevral kuni soat ertalab 05:40 da Samarqand viloyatining Pastdarg‘om tumanidagi uylardan birida havo va gaz aralashmasining portlashi oqibatida uyning ikkinchi qavati tom qismi qulagan. Qurbon bo‘lganlar va jabrlanganlar bor», deyiladi FVV xabarida. FVV ma’lumotlariga ko‘ra, portlashga gazdan foydalanish qoidalarining qo‘pol ravishda buzilishi sabab bo‘lgan. «Voqea joyida viloyat hokimligi rahbarligida, ichki ishlar boshqarmasi, favqulodda holatlar boshqarmasi va viloyat sog‘liqni saqlash boshqarmasi bilan birgalikda favqulodda holat oqibatlarini bartaraf etish bo‘yicha chora-tadbirlar ko‘rilmoqda», — deyiladi vazirlik axborotida.